Henriette Kjær (KF), 2002-01-22:
Forslagsstillerne vil med dette lovforslag indskærpe kommunernes pligt til at yde hjemmehjælp samt indføre minimumskrav i serviceloven til den praktiske hjælp, som kommunerne skal yde.
Man kan på baggrund af lovforslaget godt sætte spørgsmålstegn ved, om SF fører oppositionspolitik med automatpiloten slået til.
Lovforslaget er en genfremsættelse fra sidste folketingssamling, men jeg vil godt minde SF om, at der i mellemtiden har været et folketingsvalg, og regeringen hverken kan eller vil tage ansvar for den tidligere regerings politik.
Reglerne i serviceloven om kommunernes pligt til at yde personlig og praktisk hjælp er ikke tvetydige.
Kommunerne har allerede efter de gældende regler en klar forpligtelse til at yde den nødvendige hjælp til borgere, der har behov.
Tildelingen af personlig og praktisk hjælp skal baseres på en konkret og individuel vurdering af den enkeltes behov og skal samtidig afspejle de kommunalpolitiske beslutninger, der er truffet om serviceniveauet i ældreplejen.
Det er den enkelte kommunalbestyrelse, der har både det indholdsmæssige og det økonomiske ansvar for den hjemmehjælp, der leveres til de ældre, og sådan mener regeringen det skal blive ved med at være.
Det kan således slås fast, at kommunerne har pligt til at tilbyde hjælp til nødvendige, praktiske opgaver, som den enkelte på grund af nedsat funktionsevne ikke selv kan løse.
Den nuværende formulering i servicelovens § 71 er ikke udtryk for, at kommunerne kan fraskrive sig denne pligt, og det er da også blevet fastslået adskillige gange ved ankeafgørelser m.v. Kommunen har endvidere allerede i dag en pligt til klart at melde ud over for borgerne, hvilken hjælp de kan få hos kommunen.
Det skal bl.a. ske via de lovpligtige kvalitetsstandarder.
Men ikke alle kommuner er gode nok til at synliggøre kommunens servicetilbud, og det vil jeg gerne have dem til at blive bedre til.
Regeringen ønsker en bedre omsorg og pleje for de svage ældre, men indførelsen af minimumsstandarder for den praktiske hjælp er ikke løsningen på de udfordringer, vi står
over for i ældreplejen
Indsatsen over for de svage ældre, der har brug for omfattende personlig og praktisk hjælp, skal være kerneområdet i ældrepolitikken.
Der skal derfor i højere grad lyttes til de ældres behov og ønsker i tilrettelæggelsen af den personlige og praktiske hjælp.
På den måde vil vi i højere grad kunne fastholde kontinuitet og tryghed i den ældres tilværelse.
Det er afgørende i en situation, hvor den ældre i forvejen oplever store forandringer i tilværelsen som følge af svigtende helbred.
En forudsætning for kontinuitet i tilværelsen er, at de ældre får medindflydelse og medansvar for deres eget liv, og det kræver, at det offentlige giver de ældre et varieret og fleksibelt tilbud om hjælp, der kan tilpasses deres individuelle behov og ønsker. Regeringen kan derfor ikke støtte et forslag, der vil standardisere hjælpen, men vil i stedet arbejde for at gøre hjemmehjælpen endnu mere fleksibel.
De ældre skal have valgfrihed med hensyn til, hvem der udfører hjælpen.
Kommunerne skal ikke længere kunne lukke kvalificerede og konkurrencedygtige privatleverandører ude.
De skal have ret til at tilbyde deres ydelser, så borgerne får mulighed for selv at vælge leverandører.
Regeringen har en klar forventning om, at et friere leverandørvalg vil have en positiv effekt på ældresektoren.
Erfaringer fra kommuner, der allerede samarbejder med private leverandører, har vist, at øget valgfrihed i sig selv giver
en højere grad af brugertilfredshed i ældreplejen.
Den ældre skal også sikres en kompensation, hvis den lovede hjemmehjælp udebliver.
Kommunen skal forpligtes til at sikre, at hjælpen inden for en rimelig tid leveres ad anden vej, hvis den oprindelige aftale undtagelsesvis ikke overholdes.
Regeringen ønsker at fremme en udvikling i ældreplejen, hvor der i højere grad bliver plads til pleje og omsorg af de ældre, som har et behov.
Til det formål har regeringen afsat 0,5 mia. kr. på finansloven, der skal bruges til et mere generelt løft af ældreplejen gennem bl.a. indførsel af frit valg og en mere fleksibel hjemmehjælp.
Og på den baggrund kan vi ikke støtte forslaget.